Vi har ærligt talt meget svært ved at forstå, at det kan være ulovligt at tilbyde et produkt gratis til forbrugerne«.

Anders Bjergegaard er både forundret og forarget. Og det har han været længe. Som direktør for tandlægekæden Godt Smil, der driver 18 klinikker på landsplan, måtte han sidste år droppe et af kædens slagtilbud til kunderne; et gratis tandeftersyn til de patienter, der ikke har været til tandlægen i årevis.

Det gratis eftersyn indeholdt også en behandlingsplan, så patienterne kunne få en fornemmelse af, hvor meget bisserne skulle ordnes efterfølgende. Et godt tilbud for alle parter, skulle man mene, men så blev Godt Smil tvunget til at stoppe den del af forretningen.